News Update: ตลาดหุ้นเวียดนามร้อนแรง ทำจุดสูงสุดใหม่เป็นประวัติการณ์ นักลงทุนหวังมาตรการ เปิดเมือง-กระตุ้นเศรษฐกิจ - FINNOMENA
ดัชนี VNI พุ่งขึ้น 2.26% ปิดที่ระดับ 1,423.02 จุด สู่ระดับสูงสุดเป็นประวัติการณ์ หลังมีข่าวรัฐบาลเวียดนามเตรียมกระตุ้นเศรษฐกิจครั้งใหญ่ ทำให้นักลงทุนคาดหวังว่าเศรษฐกิจเวียดนามจะฟื้นตัวได้อย่างแข็งแกร่ง
28 ต.ค. 2564

เมื่อวานนี้ (27 ต.ค.) ดัชนี VNI พุ่งขึ้น 2.26% ปิดที่ระดับ 1,423.02 จุด สู่ระดับสูงสุดเป็นประวัติการณ์ หลังมีข่าวรัฐบาลเวียดนามเตรียมกระตุ้นเศรษฐกิจครั้งใหญ่ ทำให้นักลงทุนคาดหวังว่าเศรษฐกิจเวียดนามจะฟื้นตัวได้อย่างแข็งแกร่ง
โบรกเกอร์ชั้นนำในเมืองโฮจิมินห์ระบุ นักลงทุนคาดหวังว่ามาตรการกระตุ้นเศรษฐกิจครั้งใหญ่จะทำให้ดัชนี VNI ปรับตัวเพิ่มขึ้นได้ดี รวมถึงกลัวเสียโอกาสทำกำไรในจังหวะตลาดขาขึ้น
มาตรการกระตุ้นเศรษฐกิจดังกล่าวอาจมีมูลค่าสูงถึง 35,000 ล้านดอลลาร์ ครอบคลุมตั้งแต่ การใช้นโยบายการคลัง การลดภาษี พัฒนาระบบขนส่ง ไปจนถึงการอุดหนุนและช่วยเหลือผู้ที่ได้รับผลกระทบจากการแพร่ระบาดของโควิด-19
สถานการณ์โควิด-19 ในเวียดนามมีแนวโน้มดีขึ้น โดย 55% ของประชากร 98 ล้านคนได้รับวัคซีนอย่างน้อย 1 เข็ม อย่างไรก็ตาม มีเพียงครึ่งหนึ่งเท่านั้นที่ได้รับวัคซีนครบ 2 เข็ม โดยล่าสุด เริ่มมีการฉีดวัคซีนในกลุ่มเด็กและวัยรุ่น ซึ่งเป็นส่วนหนึ่งในความพยายามที่จะเปิดโรงเรียนอีกครั้ง หลังปิดไปนานกว่าครึ่งปีจากการแพร่ระบาดของโควิด-19
มูลค่าการซื้อขายในตลาดหลักทรัพย์โฮจิมินห์ (HoSE) พุ่งขึ้น 35% สู่ระดับสูงสุดในรอบ 5 สัปดาห์
หุ้นทุกตัวในดัชนี VNI 30 ซึ่งประกอบด้วยหุ้นขนาดใหญ่ 30 บริษัทชั้นนำปิดในแดนบวก นำโดย Petrovietnam Gas บริษัทผลิตก๊าซของรัฐที่ปรับเพิ่มขึ้น 6.9% ในขณะที่ SSI Securities บริษัทหลักทรัพย์ชั้นนำ ปรับเพิ่มขึ้น 4% และ VietinBank ธนาคารของรัฐ เพิ่มขึ้น 4%
หุ้นที่ปรับเพิ่มขึ้นน้อยสุด ได้แก่ Petrovietnam Power Corporation ผู้ผลิตไฟฟ้า, Novaland Group ผู้พัฒนาอสังหาฯ และ Phat Dat Real Estate Development โดยราคาหุ้นเพิ่มขึ้นไม่ถึง 1%
รายงานการซื้อขายสุทธิของนักลงทุนต่างชาติอยู่ที่ 1,020 ล้านดอง โดยเน้นไปที่หุ้น Nam Long ผู้พัฒนาอสังหาฯ และ Vincom Retail บริษัทค้าปลีกด้านอสังหาฯ
สำหรับดัชนี HNX ในตลาดหลักทรัพย์ฮานอย (HNX) ซึ่งประกอบด้วยหุ้นขนาดกลางและเล็ก เพิ่มขึ้น 1.65% ในขณะที่ดัชนี UPCoM ซึ่งประกอบด้วยหุ้นที่ยังไม่ได้จดทะเบียนใน HoSE และ HNX เพิ่มขึ้นที่ 0.78%
อ้างอิง: https://e.vnexpress.net/news/business/economy/vn-index-hits-new-historic-peak-4374996.html
https://www.ncadvertiser.com/news/article/Vietnam-starts-vaccinating-kids-in-effort-to-16567225.php
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
ตลาดหุ้นเวียดนาม
หุ้นเวียดนาม
เวียดนาม
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA